Et flertal i Hjørring Byråd besluttede onsdag aften at give tilladelse til en ny dagligvarebutik på Stoltzes Plads på Doggerbanke.

Beslutningen blev vedtaget med et flertal på 19 byrådsmedlemmer, mens 11 medlemmer stemte imod. Èt medlem havde på forhånd meldt afbud til mødet og stemte derfor ikke. Borgmester Arne Boelt (S) er glad for beslutningen, da han mener, det giver byen mulighed for at være medbestemmende i forhold til nye butikker. - Vi kan se, at de her supermarkeder vil ændre deres placeringer, hvis ikke vi skaber pladsen til dem. Og så finder de sig i stedet en plads, som ikke er til gavn for Hirtshals Erhvervs- og Beboerforening. Så vil de måske søge længere væk fra gågaden, siger Boelt. Byrådsmedlemmet Dan Andersen fra Lokallisten stemte imod forslaget. Han mener ikke, placeringen er optimal. - Vi har i et stykke tid arbejdet med byfornyelse for at styrke detaillivet i handelstrekanten ved den Grønne plads, hvor Hjørringgade, Nørregade og Jørgen Fibigersgade mødes, så derfor giver det ikke mening af detailplanlægge uden for det område. Jeg holder fast i aftalen om, at den Grønne Plads er hjertet, hvor vi skal udvikle vores forretningsliv, siger han. Demonstrationer mod butikken Kritikken af placeringen af den nye Aldi-butik har været massiv siden februar. Så sent som mandag 22. juni 2020 blev der afholdt demonstration imod Aldi-butikken, og 1250 borgere har afgivet deres underskrift til Arne Boelt for at vise deres utilfredshed med placeringen. Talsmand Bente Jungquist sagde i forbindelse med demonstrationen til TV2 Nord, at endnu en dagligvarebutik er for meget for byen, som i forvejen har seks til de omkring 5.500 borgere. - Når vi gerne vil være med i en langsigtet, strategisk byudvikling, virker det paradoksalt, at man bare gerne vil sælge for højeste pris, sagde hun i mandags. Torsdag holder Arne Boelt (S) fast i, at Stoltzes Plads er det rigtige sted til en ny Aldi. - Det er en rigtig god placering, dér hvor du kommer ind på indfaldsvejen ind mod byen. Du har Netto på det andet hjørne af rundkørslen, og nu får du så en Aldi. I en by som Hjørring er bymidten flyttet tre gange, det kan man ikke undgå. Og så er det bedre at styre planlægningen i stedet for, at køber bare selv finder et sted, siger han. Planforslaget om at bygge ved Stoltzes Plads har været i høring i otte uger. Her har de 24 høringssvar overvejende været imod byggeriet. Det viser dagsordenen fra onsdagens byrådsmøde. Hirtshals Handel & Erhverv har ligeledes indsendt en indsigelse, hvor man frygter for konsekvenserne af en ny dagligvarebutik.